Carl Eldh
Store norske leksikon,Kunst og estetikk,Bildende kunst,Kunsthistorie,Skulptur og mosaikk i nyere tid
Carl Eldh var en svensk billedhugger. Han begynte som først ornamentbilledhugger ved Uppsala domkirke og hos Melin i Stockholm. I årene 1896-1903 bodde han i Paris, blant annet som elev av Jean Antoine Injalbert i 1898–1899, og utfoldet siden i Stockholm en rik produksjon i en forfinet sensualistisk stil påvirket av August Rodin og Constantin Meunier.
Under inntrykk av Per Hasselberg ble Modersorg (1902) til. Eldh utførte også Ungdom (1911, Nasjonalmuseum) Selvkritikk (1910–1913), Ung pike (1912–1917), Sangen og Dansen foran Stadshuset, Stockholm (1928) og Løperne (1933–1937) på Stockholm stadion.Av offentlige monumenter kan nevnes de nakne idealstatuer av August Strindberg, Gustaf Fröding og Ernst Josephson foran Stadshuset i Stockholm (1923), Strindberg-monumentet i Tegnérlunden, Stockholm (1916–1942), Branting-monumentet i Stockholm (1930–1942, reist 1952), og statuene av Wennerberg (1915), prins Gustav (1927, Uppsala), Carl von Linné (1929–1946, Älmhult) og Engelbrekt (1935, Arboga). Eldh utførte også en rekke portrettbyster: Oscar 2, Strindberg (1904), Richard Bergh, Fröding, prins Eugen og så videre. Les mer i Store norske leksikon Kunst i Sverige billedhugger Eksterne lenker Carl Eldhs Ateljémuseum Litteratur Asplund, Karl (1943). Carl Eldh, Sveriges Allmänna Konstförening